Pasaangeër wen Abu Dhabi-marathon | Netwerk24
Maar wat gebeur wanneer die pasaangeër besluit hy wil ook 'n deelnemer wees?
Reuben Kipyego van Kenia het die Abu Dhabi-marathon gewen nadat hy as pasaangeër ingeskryf was. Foto: Twitter
Dié bisarre voorval het hom juis in die onlangse Abu Dhabi-marathon afgespeel toe Reuben Kipyego ná 30 km besluit het hy gaan sommer die wedloop voltooi.
Die 23-jarige Keniaan was veronderstel om uit te val nadat hy die 30 km-merk verbygesteek het, maar die wêreld se voorste langasems sal in die toekoms twee keer dink voordat hulle hom weer as 'n pasaangeër betrek.
Met die prysgeld van $100 000 en Kipyego steeds voor in die koor, het hy met minder as 15 km oor in die wedloop besluit dat die ekstra bedraggie nie te versmaai is nie.
Gevolglik het hy uitgehou en nie net gewen nie, maar ook die vinnigste tyd in sy lewe – 2 uur, 4 minute, 40 sekondes – opgestel.
"Die toestande was ideaal en die pad was pragtig," het hy ná sy ongewone oorwinning gesê.
"Ek sien reeds uit daarna om na Abu Dhabi terug te keer om my titel te verdedig," het hy bygevoeg.
'n Pasaangeër val normaalweg voor die wenstreep uit, maar word wel toegelaat om die wedloop te voltooi as hulle wil.
Kipyego, wat sonder 'n nommer deelgeneem het met net die woorde "Pace M2" op sy bors, het boonop die tweede helfte van die wedloop vinniger as die eerste helfte gehardloop.
Hoewel die res van die deelnemers nie noodwendig beïndruk was nie, sal Kipyego nog lank breed glimlag oor die prysgeld.
Hoewel dit ongewoon is vir 'n pasaangeër om wedlope te voltooi, is Kipyego nie die eerste persoon wat dit in 'n groot wedloop gedoen het nie.
Paul Pilkington, 'n Amerikaner, het dieselfde gedoen in 1994 toe hy die Los Angeles-marathon gewen het, terwyl Simon Biwott, ook 'n Keniaan, dit ook gedoen het toe hy in 2000 die Berlyn-marathon gewen het.